唐臣袁天罡、李淳风著有推背图,父老相传,迄未寓目。壬戌之夏,得一抄本,展而读之,其经过之事若合符节,其数耶,其数之可知者耶,其数之可知而不可知毋以天之骄子自处也。癸亥人日 金喟识第一象 甲子 乾下乾上 乾谶曰:茫茫天地,不知所止。日月循环,周而复始。颂曰:自从盘古迄希夷,虎斗龙争事正奇。悟得循环真谛在,试于唐后论元机。金圣叹曰:此象主古今治乱相因,如日月往来,阴阳递嬗,即孔子百世可知之意。红者为日,白者为月,有日月而后昼夜成;有昼夜而后寒暑判;有寒暑而后历数定;有历数而后统系分;有统系而后兴亡见矣。　　第二象 乙丑 巽下乾上 姤谶曰:累累硕果,莫明其数。一果一仁,即新即故。颂曰:万物土中生,二九先成实。一统定中原,阴盛阳先竭。金圣叹曰:一盘果子即李实也,其数二十一,自唐高祖至昭宣凡二十一主。二九者指唐祚二百八十九年。阴盛者指武曌当国,淫昏乱政,几危唐代。厥后开元之治虽是媲美贞观,而贵妃召祸,乘舆播迁,女宠代兴,夏娣继之,亦未始非阴盛之象。　　第三象 丙寅 艮下乾上 遁谶曰:日月当空,照临下土。扑朔迷离,不文亦武。颂曰:参遍空王色相空,一朝重入帝王宫。遗枝拨尽根犹在,喔喔晨鸡孰是雄。金圣叹曰:此象主武曌当国,废中宗于房州,杀唐宗室殆尽。先武氏削发为尼,故有参遍空王之句。高宗废后王氏而立之,故有喔喔晨鸡孰是雄之兆。　　第四象 丁卯 坤下乾上 否谶曰:飞者不飞,走者不走。振羽高冈,乃克有后。颂曰:威行青女实权奇,极目萧条十八枝。赖有猴儿齐着力,已倾大树仗扶持。金圣叹曰:此象主狄仁杰荐张柬之等五人反周为唐。武后尝梦鹦鹉两翼俱折,狄仁杰曰:武者陛下之姓也,杀二子则两翼折矣。五猴指张柬之等五人。　　第五象 戊辰 坤下巽上 观谶曰:杨花飞, 蜀道难。截断竹箫方见日, 更无一吏乃平安。颂曰:渔阳鼙鼓过潼关,此日君王幸剑山。木易若逢山下鬼,定于此处葬金环。金圣叹曰:一马鞍指安禄山,一史书指史思明。一妇人死卧地上,乃贵妃死于马嵬坡。截断竹萧者肃宗即位,而安史之乱平。　　第六象 己巳 坤下艮上 剥谶曰:非都是都,非皇是皇。阴霾既去,日月复光。颂曰:大帜巍巍树两京,辇舆今日又东行。乾坤再造百姓乐,一二年来见太平。金圣叹曰:此象主明皇还西京,至德二载九月,广平王叔郭子仪收复西京,十月收复东京,安史之乱尽弭,十二月迎上皇还西京,故云再造。　　第七象 庚午 震下乾上 无妄谶曰:旌节满我目,山川跼我足。破关客乍来,陡令中原哭。颂曰:蝼蚁从来足溃堤,六宫深锁梦全非。重门金鼓含兵气,小草滋生土口啼。金圣叹曰:此象主藩镇跋扈及吐蕃入寇中原。　　第八象 辛未 坤下离上 晋谶曰:搀枪血中土,破贼还为贼。朵朵李花飞,帝曰迁大吉。颂曰:天子蒙尘马首东,居然三杰踞关中。孤军一驻安社稷,内外能收手臂功。金圣叹曰:此象主建中之乱。三人者,李希烈、朱泚、李怀光也。李怀光以破朱泚功,为卢杞所忌,遂反,故曰破贼还为贼。三人先后犯关,德宗乘舆播迁,赖李晟以孤军收复京城,而社稷重安矣。　　第九象 壬申 乾下离上 大有谶曰:非白非黑 ,草头人出。借得一枝 ,满天飞血。颂曰:万人头上起英雄,血染河山日色红。一树李花都惨淡,可怜巢覆亦成空。金圣叹曰:此象主黄巢作乱,唐祚至昭宗。朱温弑之以自立,改国号梁温, 为黄巢旧党,故曰巢覆亦成空。　　第十象 癸酉 坎下坎上 坎谶曰:荡荡中原 ,莫御八牛。泅水不涤, 有血无头。颂曰:一后二主尽升遐,四海茫茫总一家。不但我生还杀我,回头还有李儿花。金圣叹曰:此象主朱温弑何皇后、宣宗、昭宗而自立,所谓一后二主也。未几为次子友所弑,是颂中第三句意。李克用之子存勖改称后唐,代父复仇,百战灭梁,是颂中第四句意。　　第十一象 甲戌 兑下坎上 节谶曰:五人同卜,非禄非福。兼而言之,喜怒哀乐。颂曰:龙蛇相斗三十年,一日同光直上天。上得天堂好游戏,东兵百万入秦川。金圣叹曰:此象主伶人郭从谦作乱,唐主为流矢所中。　　第十二象 乙亥 震下坎上 屯谶曰:块然一石,谓他人父。统二八州,已非唐土。颂曰:反兆先多口,出入皆无主。系铃自解铃,父亡子亦死。金圣叹曰:此象主石敬塘求救于契丹。唐主遣张敬达讨石敬塘,敬塘不得已,求救于契丹,事之以父礼,贿以幽蓟十六州。晋帝之立国契丹功也,然卒以契丹亡,故有系铃解铃之兆。　　第十三象 丙子 离下坎上 既济谶曰:汉水竭, 雀高飞。飞来飞去何所止,高山不及城郭低。颂曰:百个雀儿水上飞,九十九个过山西。惟有一个踏破足,高栖独自理毛衣。金圣叹曰:此象主周主郭威夺汉自立。郭威少贱,世称之曰郭雀儿。　　第十四象 丁丑 离下兑上 革谶曰:石榴漫放花,李树得根芽。枯木逢春只一瞬,让他天下竞荣华。颂曰:金木水火土已终,十三童子五王公。英明重见太平日,五十三参运不通。金圣叹曰:此象主周世宗承郭威受命为五代之终,世宗姓柴名荣,英明武断,勤於为治,惜功业未竟而殂。五代共五十三年,凡八姓十三主,颂意显然。　　第十五象 戊寅 离下震上 丰谶曰:天有日月,地有山川。海内纷纷,父后子前。颂曰:战事中原迄未休,几人高枕卧金戈。寰中自有真天子,扫尽群妖见日头。金圣叹曰:此象主五代末造,割据者星罗棋布,惟吴越钱氏稍图治安,南唐李氏略知文物,馀悉淫乱昏虐。太祖崛起,拯民水火。太祖小名香孩儿,手执帚着,扫除群雄也。　　第十六象 己卯 离下坤上 明夷谶曰:天一生水,姿禀圣武。顺天应人,无今无古。颂曰:纳土姓钱并姓李,其余相次朝天子。天将一统付真人,不杀人民更全嗣。金圣叹曰:此象主宋太祖受禅汴都,天下大定,钱李二氏相率归化,此一治也。　　第十七象 庚辰 坎下坤上 师谶曰:声赫赫,干戈息。扫边氛,奠邦邑。颂曰:天子亲征乍渡河,欢声百里起讴歌。运筹幸有完全女,奏得奇功在议和。金圣叹曰:此象主宋真宗澶渊之役。景德元年,辽大举入侵,寇准劝帝亲征,乃幸澶渊。既渡河,远近望见卸盖皆踊跃呼万岁,声闻数十里,契丹夺气,遂议和。　　第十八象 辛巳 艮下艮上 艮谶曰:天下之母,金刀伏兔。三八之年,治安巩固。颂曰:水旱频仍不是灾,力扶幼主坐灵台。朝中又见钗光照,宇内承平氖象开。金圣叹曰:此象主仁宗嗣立,刘太后垂帘听政。旁有一犬,其惟狄青乎。　　第十九象 壬午 离下艮上 贲谶曰:众人嚚嚚 ,尽入其室。百万雄师 ,头上一石。颂曰:朝用奇谋夕丧师,人民西北尽流离。韶华虽好春光老,悔不深居坐殿墀。金圣叹曰:此象主神宗误用安石,引用群邪,致启边衅,用兵西北,丧师百万。熙宁初,王韶上平戎三策,安石惊为奇谋,力荐于神宗,致肇此祸。　　第二十象 癸未 离下乾上 同人谶曰:朝无光,日月盲。莫与京,终旁皇。颂曰:父子同心并同道 ,中天日月手中物。奇云翻过北海头 ,凤阙龙廷生怛恻。金圣叹曰:此象主司马光卒,蔡京父子弄权,群小朋兴,贤良受锢,有日月晦盲之象。　　第二十一象 甲申 兑下艮上 损谶曰:空厥宫中,雪深三尺。吁嗟元首,南辕北辙。颂曰:妖氛未靖不康宁 ,北扫烽烟望帝京。异姓立朝终国位 ,卜世三六又南行。金圣叹曰:此象主金兵南下,徽宗禅位。靖康元年十一月,京师陷,明年四月,金以二帝及宗室妃嫔北去,立张邦昌为帝。卜世三六者,宋自太祖至徽钦,凡九世,然则南渡以后又一世矣。　　第二十二象 乙酉 兑下离上 睽谶曰:天马当空 ,否极见泰。凤凤淼淼 ,木冓大赖。颂曰:神京王气满东南,祸水汪洋把策干。一木会支二八月,临行马色半平安。金圣叹曰:此象乃康王南渡。建都临安,秦桧专权,遂成偏安之局。当时之史实鉴之。